બ્રિટનના પ્લાયમાઉથ સિટીમાં રહેતા એક મહાશય પોતાના મકાનના લિવિંગ રૃમમાંથી કૂવો મળી આવ્યા બાદ છેલ્લા છ મહિનાથી ખજાનાની શોધમાં તેને ખોદી રહ્યા છે. કોલિન સ્ટીઅર નામના આ મહાશય પત્ની વેનેસા સાથે ૧૯૮૦ના દાયકામાં અહીં રહેવા આવ્યા હતા. તે સમયે તેમને મકાનના લિવિંગ રૃમના ફ્લોરિંગનો થોડો ભાગ બેસી ગયેલો જણાયો હતો. તેમણે કુતૂહલવશ ફ્લોરિંગ કાઢ્યું ત્યારે નીચેથી એક કૂવો મળી આવ્યો હતો. કૂવામાં આગળ ખોદવાથી ખજાનો મળી આવે તેવા આશય સાથે દંપતીએ કૂવો ખોદવાનું નક્કી કર્યું હતું. હમણાં થોડા સમય પહેલાં સરકારી સેવામાંથી નિવૃત્ત થયા કે તરત જ કોલિને સૌથી પહેલાં કૂવો ખોદવાનું કામ હાથ પર લીધું હતું. આ માટે તેમણે મિત્રોની પણ મદદ લીધી હતી. સમય મળે ત્યારે તેઓ કૂવો ખોદવાનું કામ કરતા ગયા હતા. આમ એક બે દિવસ કરતાં કરતાં છ મહિના વીતી ગયા છે. કોલિને પોતાના આ સાહસ વિશે જણાવ્યું કે, ‘અમારા પાડોશીઓ અને મિત્રોની મદદથી અમે ૧૭ ફૂટ ઊંડે સુધી ખોદી કાઢ્યું છે, પણ હજુ સુધી કશું હાથ લાગ્યું નથી. કૂવામાં હજુ આગળ ખોદવાથી સોનામહોરો ભરેલા ઘડાનો ખજાનો મળવાની મને આશા છે. આથી નિવૃત્ત થયા બાદ હું આ કામ છેલ્લા છ મહિનાથી કરી રહ્યો છું. મેં હજુ હિંમત નથી હારી અને આગળ ખોદવાનું કામ જારી રાખવાનો છું.’